"Tussen hemel en aarde" laat jou die skepping soos 'n kind ontdek | Maroela Media
Die gehoor lê uitgestrek op matrassies om die vertoning teen die dak te kyk
Nog 'n foto volg onderaan die berig. As jy by die saaldeure waar Tussen hemel en aarde vertoon word instap, en matrassies op die vloer aantref in plaas van stoele in netjiese rye, weet jy dié vertoning kyk anders na teater. Nes TT Cloete se poësie anders na die lewe kyk.
Cloete se poësie word gekenmerk deur sy verwondering oor die grootsheid van die skepping, van die kleinste gogga tot die grootste sterrestelsel. Alexa Strachan en Pieter Lombaard, vervaardigers van dié produksie, dwing jou as 't ware om ook die skepping te sien soos jy dit nog nooit gesien het nie. Terwyl jy op die naat van jou rug op 'n matras lê, word 'n videoproduksie op die dak bokant jou geprojekteer terwyl gedigte van TT Cloete en enkeles van Carina Stander voorgelees word, afgewissel met snitte uit 'n onderhoud met Cloete. Daar is ook musikale verwerkings van die poësie deur Herman van den Berg. Die uiteinde is 'n skeppingsverhaal in die kleine.
Die bewegende beeldmateriaal is só geskiet dat dit met tye voel of jy deel word daarvan en saam beweeg – amper 'n driedimensionele ervaring. Wanneer jy jou oë sluit, neem die poësie, voorgelees deur Chris van Niekerk, jou nog steeds saam op die produksie se reis deur Cloete se poësie.
"Ons het saam met TT Cloete die gedigte uitgesoek wat 'n storielyn vir die produksie sou kon vorm," sê Pieter Lombaard. "Die storie is uiteindelik maar die skeppingsverhaal wat vertel word."
As jy tans by Aardklop is en 'n aanhanger is van Cloete se poësie, maak seker jy sien Tussen hemel en aarde. Buiten 'n stewige skoot letterkunde en 'n nuwe manier van dink oor teater, kry jou voete en lyf 'n heerlike ruskans, plat op die grond, soos net 'n kind of 'n digter na die wêreld kan kyk.
"Tussen hemel en aarde" wys tans daagliks om 17:00 by die Aardklop Nasionale Kunstefees in die NG Kerk Noord-saal. Die vertoning duur 35 minute en kaartjies kos R60.